วอนพศ.เจรจา ธัมมชโยมอบตัว
ดีเอสไอมาไม้นิ่ม ออมสินไม่หนักใจ กำกับสำนักพุทธฯ,ดีเอสไออ้อนสำนักงานพระพุทธศาสนาแห่งชาติ (พศ.) ช่วยเจรจาหว่านล้อมพระธัมมชโย เข้ามอบตัวสู้คดีอีกทาง หลังกดดันไม่สำเร็จ การขอหมายค้นครั้งที่ 3 ยังไม่สามารถระบุ วัน ว.เวลา น. ต้องรอประเมินสถานการณ์กับหน่วยงานที่เกี่ยวข้องให้แล้วเสร็จ เชื่อยังอยู่ในวัด ด้าน ออมสิน ชีวะพฤกษ์ รมต.ประจำสำนักนายกรัฐมนตรี รับมอบหมายให้กำกับดูแล พศ. บอกไม่หนักใจเตรียมมอบนโยบายลุยคดีนี้ต่อให้เสร็จ,จากกรณีกรมสอบสวนคดีพิเศษ (ดีเอสไอ) ทหาร ตำรวจ ฝ่ายปกครอง ดำเนินการกดดันเพื่อจับกุมพระเทพญาณมหามุนี หรือธัมมชโย เจ้าอาวาสกิตติมศักดิ์ วัดพระธรรมกาย ผู้ต้องหาคดีฟอกเงินสหกรณ์เครดิต ยูเนี่ยนคลองจั่น และคดีบุกรุกผืนป่าอีกหลายคดีแต่ไม่สัมฤทธิผล ทำให้ทุกภาคส่วนของสังคมจับจ้องว่าจะมีบทสรุปอย่างไรในเรื่องนี้ ท่ามกลางการยืนยันของหน่วยงานที่เกี่ยวข้องพร้อมเดินหน้าสางคดีต่อให้จบ,ความคืบหน้าที่กรมสอบสวนคดีพิเศษ (ดีเอสไอ) เมื่อวันที่ 23 ธ.ค. พ.ต.อ.ไพสิฐ วงศ์เมือง อธิบดีดีเอสไอ กล่าวว่า หลังจากนายสุวพันธุ์ ตันยุวรรธนะ รมว.ยุติธรรมคนใหม่ มอบนโยบายให้ดีเอสไอดำเนินการต่อในคดีนี้ ให้เป็นไปตามขั้นตอนกฎหมายอย่างเคร่งครัดและต่อเนื่องทุกกรณี รวมถึงในเรื่องการข่าว ส่วนการขอศาลออกหมายค้นวัดครั้งต่อไป ซึ่งนับเป็นครั้งที่ 3 ต้องประเมินสถานการณ์ร่วมกับหน่วยงานด้านความมั่นคง รวมทั้งนำปัญหาและอุปสรรคในการเข้าตรวจค้นมาวิเคราะห์กัน หากมีความเหมาะสมก็จะขอหมายเพื่อเข้าตรวจค้น แต่ยังไม่สามารถกำหนดวัน เวลาได้ ยืนยันทุกหน่วยงานพยายามทำคดีนี้ให้เสร็จลุล่วงตามขั้นตอนของกฎหมาย,พ.ต.อ.ไพสิฐกล่าวต่ออีกว่า ดีเอสไออยากให้สำนักงานพระพุทธศาสนาแห่งชาติ (พศ.) ในฐานะเป็นหน่วยงานปกครองทางสงฆ์ ดำเนินการเจรจาให้พระธัมมชโยมอบตัวสู้คดีตามกระบวนการยุติธรรม รวมทั้งอยากให้หน่วยงานที่เกี่ยวข้องช่วยกันกดดัน ขณะนี้ทางการข่าวเชื่อว่าพระธัมมชโยยังอยู่ในวัดพระธรรมกาย ส่วนนายองอาจ ธรรมนิทา อดีตโฆษกศิษยานุศิษย์ วัดพระธรรมกาย หลบหนีออกนอกประเทศไปแล้วหรือไม่ อยู่ระหว่างตรวจสอบ,ที่ทำเนียบรัฐบาล นายออมสิน ชีวะพฤกษ์ รมต.ประจำสำนักนายกรัฐมนตรี กล่าวถึงการแบ่งงานของ รมต.ประจำสำนักนายกรัฐมนตรีว่า ได้รับมอบหมาย ให้ดูแลกรมประชาสัมพันธ์ สำนักงานคณะกรรมการคุ้มครองผู้บริโภค (สคบ.) สำนักปลัดสำนักนายกรัฐมนตรี และสำนักงานพระพุทธศาสนาแห่งชาติ (พศ.) ซึ่งตัวแทนหน่วยงานทั้งหมดจะเข้าหารือในสัปดาห์หน้า ส่วนที่ได้รับมอบหมายให้ดูแล พศ.ไม่หนักใจแม้จะมีงานหนักรออยู่ สามารถทำงานร่วมกับพระสงฆ์ได้อยู่แล้ว การดำเนินคดีกับพระธัมมชโย ขั้นตอนอยู่ที่ดีเอสไอและสำนักงานตำรวจแห่งชาติ ในวันที่ 27 ธ.ค. นายพนม ศรศิลป์ ผอ.พศ. จะเข้ามารับมอบนโยบายพร้อมหารือว่าต้องดำเนินการอย่างไรต่อ,วันเดียวกัน พระมหานพพร ปุญญชโย ผช. ผอ.สำนักสื่อสารองค์กร วัดพระธรรมกาย เผยว่า กรณีศูนย์ปฏิบัติธรรมมุกตะวัน จ.พังงานั้น ขณะนี้อยู่ระหว่างรวบรวมข้อมูล เพื่อเตรียมชี้แจงทำความเข้าใจกับสังคม ต้องรอดูข้อกล่าวหาที่เป็นลายลักษณ์อักษรก่อนจึงจะสามารถชี้แจงได้ครบทุกประเด็น,สำหรับบรรยากาศที่วัดพระธรรมกาย อ.คลองหลวง จ.ปทุมธานี ผู้สื่อข่าวรายงานว่า ตั้งแต่ช่วงเช้าที่ผ่านมาบรรยากาศโดยทั่วไปยังคงเป็นปกติไม่คึกคักเฉกเช่นที่ผ่านมา บริเวณประตู 7 ทางเข้าหลักของวัดยังคงเปิดให้รถยนต์เข้า-ออกเพียง 1 ช่องทาง และไม่ให้สื่อมวลชนเดินทางเข้าไปในวัดทุกประตูของวัดมี รปภ.เฝ้าสังเกตการณ์ความเรียบร้อย ขณะเดียวกันเฟซบุ๊กของสำนักสื่อสารองค์กรวัดพระธรรมกาย เชิญชวนประชาชนมาร่วมธุดงค์ปีใหม่ ต้อนรับปี 60 สวดธัมมจักกัปปวัตตนสูตร บูชาพระมหาธรรมกายเจดีย์ พระมหาเจดีย์พระพุทธเจ้าล้านพระองค์ให้ได้ 14,141,141 จบ ก่อนถึงเที่ยงคืนวันที่ 1 ม.ค.60,มีรายงานว่า เย็นวันเดียวกัน พล.ต.ต.สมบัติ มิลินทจินดา รรท. รอง ผบช.ภ.1 มีโทรสารในราชการตำรวจภูธรภาค 1 ด่วนที่สุด เลขที่ 0016.131/0371 ลงวันที่ 23 ธ.ค. ถึง ผบก.ภ.จ.ในสังกัด บช.ภ.1 ผบก.สส.บช.ภ.1 และ ผบก.อก.บช.ภ.1 ระบุว่า เนื่องด้วยมีภารกิจพิเศษที่จะต้องดำเนินการจึงให้ทุกหน่วยในสังกัด บช.ภ.1 เตรียมความพร้อมในการปฏิบัติโดยให้ ภ.จ.สมุทรปราการ, นนทบุรี, พระนครศรีอยุธยา, สระบุรี, อ่างทอง, ชัยนาท และสิงห์บุรี จัดเตรียมความพร้อมกองร้อย คฝ. ภ.จ.ละ 2 กองร้อย รวม 14 กองร้อย สามารถเคลื่อนกำลังได้ทันที และให้ผู้ควบคุม ผบ.ร้อย และรอง ผบ.ร้อย สามารถติดต่อประสานงานได้ตลอดเวลา รวมทั้งจัดเตรียมรถขยายเสียง ภ.จ.ละ 1 คัน รถตู้ ภ.จ.ละ 10 คัน ส่งรายชื่อเจ้าหน้าที่และเบอร์โทรศัพท์ผู้รับผิดชอบให้ บช.ภ.1 ผ่าน ฝอ.3 บก.อก.บช.ภ.1 ก่อน 12.00 น. ของวันที่ 24 ธ.ค. ส่วน บก.สส.บช.ภ.1 ให้จัดเตรียมชุดปฏิบัติการพิเศษ 2 ชุด และชุดสืบสวนหาข่าว 1 ชุด
ดีเอสไออ้อนสำนักงานพระพุทธศาสนาแห่งชาติ (พศ.) ช่วยเจรจาหว่านล้อมพระธัมมชโย เข้ามอบตัวสู้คดีอีกทาง หลังกดดันไม่สำเร็จ การขอหมายค้นครั้งที่ 3 ยังไม่สามารถระบุ วัน ว.เวลา น. ต้องรอประเมินสถานการณ์กับหน่วยงานที่เกี่ยวข้อง
ธัมมชโย,สำนักงานพระพุทธศาสนาแห่งชาติ,เจรจา,มอบตัว,ข่าวหน้า1